I himmelen, i himmelen,
hvor Gud, vår Herre bor,
der skal vi se ham som han er,
i salighet så stor,
og synge "Hellig! Hellig!" der,
og synge "Hellig! Hellig!" der
nær Herren Sebaot.

I himmelen, i himmelen,
ja, der er klarhet fin,
så ikke engang solen selv
kan komme nær med sin!
¦: Der åsyn vi til åsyn står :¦
nær Herren Sebaot.

Av klarheten i himmelen
de frelste skinne skal,
ja, som den klare solen selv
vidt over stjernehall,
¦: og stå som englers like der :¦
nær Herren Sebaot.

Og sjelen får sin fagre pryd
som frem for den er lagt:
rettferdighetens brudekrans
og så den hvite drakt,
¦: i salig fryd og evig fred :¦
nær Herren Sebaot.

Og legemet, ja legemet
som her ble lagt i muld,
skal skinne der og bli så klart,
ja, som det rene gull,
¦: og vet av ingen vånde mer :¦
nær Herren Sebaot.

Se, Gud skal gjøre allting nytt,
og glemt blir jordens kval.
Hver tåre skal han tørre av
i himlens gledesal.
¦: Og døden finnes ikke mer :¦
nær Herren Sebaot.

Så hjelp oss, Gud, i dødens stund
og løs de hårde bånd.
Forlat vår synd, forny vårt mot
og ta imot vår ånd,
¦: og gi oss evig lys og fred :¦
nær Herren Sebaot.

Deg Fader, Sønn og Helligånd
skje evig lov og pris!
Du lar oss se den åpne port
inn til ditt paradis,
¦: der evig lovsang fyller alt :¦
nær Herren Sebaot.

*Tekst: Laurentius Laurinus, 1622
Oversatt: M.B.Landstad, 1861*